Unaamingani John tawanllaataqaq,
maalghuklu maligsaaghtekek.
John‑em esghaghluku Jesus naghughlleghhii pikaq,
“Esgha taanata Penniighaghaa Kiyaghneghem!”
Taakuk maligsaaghtek nagalluku John,
maligtekaak Jesus.
Jesus‑em qiivluni esghaghlukek maligullghiik ellminun aaptekakek,
“Sangwaa piiqestegnegu?”
Kiimsiqaak,
“Rabbi,
naantaqsin?”
(“Rabbi” whaten pisiiguq,
“Apeghtughista”.)
Pikakek,
“Maligllunga esghaghyaghtughtegnegu.”
Enkaam maligtekaak kiyaghfiganun,
tawantekak 4‑eklaagmeng kenlanga unulleghmun.
Yugem aallgha nagatkaq John‑meng akuzilghiimeng,
maligtikaq Jesus‑meng Andrew‑nguftuq,
Simon Peter‑em anglegutanga.
Tawaninginaq Andrew anglegutminun Simon‑mun aglaghluni pikaa,
“Naalkumaaghpung Messiah.”
(“Messiah” whaten pisiiguq,
“Christ‑a”.)
Taagken Simon aglaatkaa Jesus‑mun.
Jesus‑em esghaghluku pikaa,
“Elpek Simon‑nguuten ighnegha John‑em.
Aatghen Cephas‑ngullequq,
whaten pisiq,
Peter.”
Unaamingani Jesus Galilee‑nnaqumalghii.
Nallaghluku yuuk aatgha Philip,
pikaa,
“Maligtinga.”
(Philip Bethsaida‑ghmiingulghii,
Andrew‑nkugetun Peter‑enkugetun.)
Taagken Philip‑em ivaghyaghtughluku Nathanael ungipaatkaa,
“Nallaamaaghput yuuk Moses‑em igaqegkaa igiitgun Liilightuusat,
uuknaliqistetlu igaqegkaqaat igamegteggun.
Jesus‑nguuq Nazareth‑eghmii,
ighnegha Joseph‑em.”
Nathanael‑em aaptekaa,
“Sangwaangam pinilghii Nazareth‑meng allgeghlleqefta?”
Philip‑em kiimsiqaa,
“Esghaghyaghtuqaghhuqun.”
Jesus‑em esghaghyamigu Nathanael tagilghii ellminun pikaa,
“Taanata Israel‑eghmiipik,
temngitwhangilnguq.”
Nathanael‑em aaptekaa,
“Naten liisimaksinga?”
Jesus‑em kiimsiqaa,
“Esghaqaqamken asinganilluten figs‑em uqfigan,
talwa salin Philip‑em apellghillunga elpenun.”
Nathanael‑em pikaa,
“Apeghtughista,
elpek Ighneqaaten Kiyaghneghem!
Elpek Umiilkaaten Israel‑em!”
Jesus‑em pikaa,
“Ugpeghsiin qayughllak ungipaaskemken esghaamaniluten asingani figs‑em uqfigan?
Sangwaat aangataghalghiit tamaakuneng esghaghlleqaten.”
Taagken pikii “Ipa ungipaatamsi,
esghaghlleqaghsi qilak qelpelghii,
Kiyaghneghemllu yaqulgi mayulghiit,
ukilghiit Ighneghakun Yugem.”